## Rješenje kojim Investicijskom društvu Fintrade d.o.o., Split, prestaje važiti dozvola za obavljanje poslova s vrijednosnim papirima

### NN 93/2009 (31.7.2009.), Rješenje kojim Investicijskom društvu Fintrade d.o.o., Split, prestaje važiti dozvola za obavljanje poslova s vrijednosnim papirima

93 31.07.2009 Rješenje kojim Investicijskom društvu Fintrade d.o.o., Split, prestaje važiti dozvola za obavljanje poslova s vrijednosnim papirima

HRVATSKA AGENCIJA ZA NADZOR FINANCIJSKIH USLUGA

2341

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članaka 19. stavak 1. točka 3. i 584. stavak 1. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva Fintrade d.o.o., Split, Hrvojeva 12, za oduzimanje odobrenja za rad, na sjednici održanoj 16. srpnja 2009. godine donijela je

RJEŠENJE

1. Investicijskom društvu Fintrade d.o.o., Split, Hrvojeva 12, prestaje važiti dozvola za obavljanje poslova s vrijednosnim papirima, izdana temeljem rješenja Komisije za vrijednosne papire Republike Hrvatske, dana 16. siječnja 2003. godine.

2. Odobrenje za rad izdano investicijskom društvu Fintrade d.o.o., Split, Hrvojeva 12, prestaje važiti s danom dostave ovog rješenja.

3. Ovo rješenje upisuje se u Registar investicijskih društava, koji vodi Hrvatska agencija za nadzor financijskih usluga, pod rednim brojem 63 (šezdesettri).

4. Ovo rješenje objavit će se u »Narodnim novinama«.

Obrazloženje

Komisija za vrijednosne papire Republike Hrvatske je rješenjem, 16. siječnja 2003. godine, investicijskom društvu Fintrade d.o.o., Split, Hrvojeva 12 (dalje: Društvo) izdala dozvolu za obavljanje poslova s vrijednosnim papirima iz članka 34. točka 1. – 4. i 7. Zakona o tržištu vrijednosnih papira (»Narodne novine« br. 84/02, 138/06).

Brokerska društva koja na dan stupanja na snagu Zakona o tržištu kapitala (dalje: ZTK), imaju dozvolu za obavljanje poslova s vrijednosnim papirima upisanih u sudski registar, nastavljaju poslovati kao investicijska društva prema ZTK-a na temelju postojeće dozvole, na način propisan odredbom članka 584. stavak 1. ZTK-a. U konkretnom slučaju, Društvo je temeljem navedene zakonske odredbe, nastavilo obavljati investicijske usluge i aktivnosti iz članka 5. stavak 1. točka 2. – 5. ZTK-a.

Društvo je dana 29. lipnja 2009. godine podnijelo Hrvatskoj agenciji za nadzor financijskih usluga (dalje: Agencija) zahtjev za oduzimanje odobrenja za rad.

U zaprimljenom podnesku Društvo je obavijestilo Agenciju da je 15. lipnja 2009. godine zaključio zadnju transakciju na Zagrebačkoj burzi, kao i da je dana 30. lipnja 2009. godine trajno isključeno iz članstva te korištenja svih usluga koja su istome pripadala kao Članu sudioniku Središnjeg klirinškog depozitarnog društva.

Nadalje, podneskom zaprimljenim 13. srpnja 2009. godine Društvo je obavijestilo Agenciju da su novčana sredstva koja Društvo drži na izdvojenom računu prenesena na račune klijenata koji su ujedno obaviješteni o prestanku obavljanja poslova s vrijednosnim papirima.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja kojim se oduzima predmetno odobrenje.

Slijedom izloženog, Agencija je temeljem prethodno navedene odredbe ZTK-a, odlučila kao u točki 1. i 2. izrijeke ovog rješenja.

Prestanak važenja odobrenja za rad, odnosno brisanje Društva provest će se u Registru investicijskih društava u kojem je Društvo bilo upisano pod rednim brojem 63 (šezdesettri).

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-02/26

Urbroj: 326-111/09-3

Zagreb, 16. srpnja 2009.

Član Uprave
Ivo Šulenta, v. r.

Rješenje, NN 93/2009-2341